ส่วนที่ 1

ข้อมูลสรุป (Executive Summary)

บริษัท ควอลิตี้คอนสตรัคชั่นโปรดัคส์ จำกัด (มหาชน) (“บริษัท”) ก่อตั้งขึ้นเมื่อวันที่ 16 มิถุนายน
2537 เพื่อประกอบธุรกิจเป็นผู้ผลิตและจำหน่ายคอนกรีตมวลเบา ได้แก่ อิฐมวลเบา
แผ่นผนังและพื้นคอนกรีตมวลเบา และคานทับหลังมวลเบา
เพื่อใช้ในการก่อสร้างภายใต้เครื่องหมายการค้า “Q–CON” โดยอาศัยเทคโนโลยีการผลิตของ
HEBEL ประเทศเยอรมนี
นอกจากนี้บริษัทยังผลิตและจำหน่ายวัสดุก่อฉาบซึ่งใช้เป็นปูนก่อและปูนฉาบสำหรับคอนกรีตมวลเบาโดยเฉพาะ
รวม

ทั้งจำหน่ายเครื่องมือและอุปกรณ์ต่างๆที่ใช้สำหรับคอนกรีตมวลเบา ผู้ถือหุ้นรายใหญ่ของบริษัท ณ วันที่
20 กุมภาพันธ์ 2551 ประกอบด้วย บริษัท แลนด์ แอนด์ เฮ้าส์ จำกัด (มหาชน)
ถือหุ้นบริษัทในสัดส่วนร้อยละ 31.41 บริษัท ควอลิตี้ เฮ้าส์ จำกัด (มหาชน) และบริษัทย่อย คือ
บริษัท คิว.เอช. อินเตอร์เนชั่นแนล จำกัด ถือหุ้นบริษัทรวมกันในสัดส่วนร้อยละ 25.78 และบริษัท
เอเชี่ยน พร็อพเพอร์ตี้ ดีเวลลอปเม้นท์ จำกัด (มหาชน) ถือหุ้นบริษัทในสัดส่วนร้อยละ 14.97

บริษัทแปรสภาพเป็นบริษัทมหาชนจำกัดเมื่อวันที่ 22 พฤษภาคม 2546 และในเดือนธันวาคม 2546
บริษัทได้เพิ่มทุนชำระแล้วเป็น 400 ล้านบาท (จากเดิม 320 ล้านบาท)
โดยการเสนอขายหุ้นเพิ่มทุนต่อประชาชน จำนวน 80 ล้านหุ้น ราคาเสนอขายหุ้นละ 8 บาท
(มูลค่าที่ตราไว้หุ้นละ 1 บาท)
และหุ้นของบริษัทเข้าซื้อขายในตลาดหลักทรัพย์แห่งประเทศไทยเมื่อวันที่ 6 มกราคม 2547

เมื่อวันที่ 27 เมษายน 2547 บริษัทได้จัดตั้งบริษัทย่อยขึ้น 1 บริษัท คือ บริษัท คิว-คอน อีสเทอร์น
จำกัด มีโรงงานตั้งอยู่ที่ นิคมอุตสาหกรรมอมตะซิตี้ ระยอง โดยบริษัทถือหุ้นในสัดส่วนร้อยละ 99.99
เพื่อดำเนินการผลิตอิฐมวลเบา แผ่นผนังและพื้นคอนกรีตมวลเบา และคานทับหลังมวลเบา
โดยมีกำลังการผลิตปีละประมาณ 3 ล้านตารางเมตร

ผลิตภัณฑ์ของบริษัทจำแนกได้เป็น 3 กลุ่ม ได้แก่ (1) กลุ่มผลิตภัณฑ์คอนกรีตมวลเบา ได้แก่
อิฐมวลเบา แผ่นผนังและพื้นคอนกรีตมวลเบา และคานทับหลังมวลเบา (2)
กลุ่มผลิตภัณฑ์ปูนก่อและปูนฉาบสำหรับคอนกรีตมวลเบา และ (3) เครื่องมือและอุปกรณ์ต่างๆ
ที่ใช้สำหรับคอนกรีตมวลเบา โดยมีรายได้รวมจากการขายผลิตภัณฑ์ในปี 2550 ทั้งสิ้น 770.08
ล้านบาท ลดลงจากปี 2549 ซึ่งมียอดขายรวม 845.38 ล้านบาท หรือลดลงในอัตราร้อยละ 8.91
ซึ่งเป็นผลมาจากความไม่แน่นอนทางการเมืองและความไม่ชัดเจนของนโยบายภาครัฐ
วิกฤตการณ์ราคาน้ำมันของโลกที่เพิ่มสูงขึ้น การแข็งค่าขึ้นของค่าเงินบาท
การขาดความเชื่อมั่นทางการเมืองและเศรษฐกิจ
และเหตุการณ์ความไม่สงบในจังหวัดชายแดนภาคใต้
จนส่งผลให้ธุรกิจภาคอสังหาริมทรัพย์และภาคการก่อสร้าง รวมทั้งการลงทุนภาคเอกชนชะลอตัวลง

ปัจจัยเสี่ยงที่สำคัญของบริษัทได้แก่ ความเสี่ยงในการประกอบธุรกิจ ความเสี่ยงเกี่ยวกับการผลิต
ความเสี่ยงด้านการบริหารการจัดการ รวมทั้งความเสี่ยงด้านการเงิน ตามที่ได้กล่าวไว้ในส่วนที่ 2
ข้อที่ 1

ณ วันที่ 31 ธันวาคม 2550 บริษัทมีสินทรัพย์รวมจำนวน 2,312.74 ล้านบาท หนี้สินรวมจำนวน
953.29 ล้านบาท และส่วนของผู้ถือหุ้นจำนวน 1,359.45 ล้านบาท

ปัจจุบันบริษัทมีโรงงานผลิตจำนวน 3 โรงงาน ตั้งอยู่ที่นิคมอุตสาหกรรมบางปะอิน
จังหวัดพระนครศรีอยุธยา มีกำลังการผลิตอิฐมวลเบา แผ่นผนังและพื้นคอนกรีตมวลเบา
และคานทับหลังมวลเบา สูงสุดปีละประมาณ 9 ล้านตารางเมตร
มีกำลังการผลิตวัสดุก่อฉาบสูงสุดปีละประมาณ 180,000 ตัน และบริษัทมีโรงงานผลิตแห่งที่ 4
ที่นิคมอุตสาหกรรมอมตะซิตี้ จังหวัดระยอง ดำเนินงานโดยบริษัทย่อย คือ บริษัท คิว-คอน อีสเทอร์น
จำกัด มีกำลังการผลิตอิฐมวลเบา แผ่นผนังและพื้นคอนกรีตมวลเบา และคานทับหลังมวลเบา
สูงสุดปีละประมาณ 3 ล้านตารางเมตร ได้ดำเนินการผลิตเชิงพาณิชย์ตั้งแต่เดือนกรกฎาคม 2549
เป็นต้นมา ทำให้บริษัทมีกำลังการผลิตอิฐมวลเบา แผ่นผนังและพื้นคอนกรีตมวลเบา
และคานทับหลังมวลเบา รวมสูงสุดปีละประมาณ 12 ล้านตารางเมตร

โรงงานแห่งที่ 1 บัตรส่งเสริมการลงทุนได้หมดอายุแล้ว เมื่อวันที่ 31 มีนาคม 2546
แต่ยังคงได้รับสิทธิประโยชน์ของกรณีมีผลขาดทุนในระหว่างเวลาที่ได้รับยกเว้นภาษีเงินได้นิติบุคคล

จะได้รับอนุญาตให้นำผลขาดทุนประจำปีที่เกิดขึ้นในระหว่างเวลานั้นไปหักออกจากกำไรสุทธิที่เกิดขึ้นภายหลังระยะเวลาได้รับยกเว้นภาษีเงินได้นิติบุคคลมีกำหนดไม่เกิน
5 ปี นับแต่วันพ้นกำหนดเวลานั้น โดยจะเลือกหักจากกำไรสุทธิของปีใดปีหนึ่งหรือหลายปีก็ได้

สำหรับโรงงานแห่งที่ 2 โรงงานแห่งที่ 3 และ โรงงานแห่งที่ 4
บริษัทได้รับการส่งเสริมการลงทุนจากคณะกรรมการส่งเสริมการลงทุน(BOI)
ตามรายละเอียดที่กล่าวไว้ในส่วนที่ 2 หัวข้อการได้รับการส่งเสริมการลงทุน

บริษัทมีนโยบายจ่ายเงินปันผลให้แก่ผู้ถือหุ้นไม่เกินร้อยละ 50 ของกำไรสุทธิในแต่ละปี